เกรียงศักดิ์ โกวิทวาณิช

พระคาร์ดินัลฟรังซิสเซเวียร์ เกรียงศักดิ์ โกวิทวาณิช (อัครมุขนายกกิตติคุณ) เป็นพระคาร์ดินัลชาวไทยองค์ที่สอง ชาวกรุงเทพมหานคร เคยดำรงตำแหน่งมุขนายกมิสซังโรมันคาทอลิกนครสวรรค์ ต่อมาดำรงตำแหน่งอัครมุขนายกมิสซังโรมันคาทอลิกกรุงเทพฯ สืบต่อจากพระคาร์ดินัลไมเกิ้ล มีชัย กิจบุญชู เมื่อวันอาทิตย์ที่ 16 สิงหาคม ค.ศ. 2009 ณ อาสนวิหารอัสสัมชัญ และวันที่ 4 มกราคม ค.ศ. 2015 สมเด็จพระสันตะปาปาฟรานซิสทรงประกาศว่าท่านจะได้รับแต่งตั้งเป็นพระคาร์ดินัล ในวันที่ 14 กุมภาพันธ์ ค.ศ. 2015
วันที่ 14 กุมภาพันธ์ ค.ศ. 2015 สมเด็จพระสันตะปาปาฟรานซิสทำพิธีสถาปนาท่านเป็นพระคาร์ดินัล ณ มหาวิหารนักบุญเปโตร นครรัฐวาติกัน
พระคาร์ดินัลเกรียงศักดิ์เป็นพระคาร์ดินัลจากไทยองค์เดียวที่มีสิทธิ์เลือกตั้งในการประชุมเลือกสันตะปาปา ค.ศ. 2025 ซึ่งเริ่มต้นเมื่อวันที่ 7 พฤษภาคม

**ประวัติการศึกษา**
ชั้นอนุบาลที่โรงเรียนปวโรฬาร กรุงเทพฯ ระดับมัธยมต้นที่โรงเรียนอัสสัมชัญศึกษา และโรงเรียนอัสสัมชัญ ระดับมัธยมปลายจากโรงเรียนยอแซฟอุปถัมภ์ สามพราน ใน ค.ศ. 1966 
ค.ศ. 1970 เข้าศึกษาที่วิทยาลัยโปรปากันดา ฟีเด และมหาวิทยาลัยปอนติฟิคัลเออร์เบิน, กรุงโรม อิตาลี "สาขาปรัชญาและเทววิทยา" และ ค.ศ. 1982 เข้าศึกษาที่มหาวิทยาลัยเกรโกเรียน, กรุงโรม อิตาลี  "สาขาชีวิตฝ่ายจิต"

**ประวัติการทำงาน**
 ค.ศ. 1976 ผู้ช่วยอธิการโบสถ์มารีย์สมภพ บ้านแพน- ค.ศ. 1976–1979  ผู้ช่วยอธิการโบสถ์พระคริสตประจักษ์ เกาะใหญ่ - ค.ศ. 1979–1981 ผู้ช่วยอธิการเซมินารีนักบุญยอแซฟ สามพราน- ค.ศ. 1981 รักษาการแทนอธิการโบสถ์นักบุญเทเรซา หน้าโคก (3 เดือน) - ค.ศ. 1982–1983 ศึกษาต่อที่กรุงโรม ประเทศอิตาลี- ค.ศ. 1983–1989 อธิการเซมินารีกลางพระวิสุทธิวงศ์ จังหวัดนครราชสีมา- ค.ศ. 1989–1993 รองเลขาธิการสภาประมุขแห่งบาทหลวงโรมันคาทอลิกแห่งประเทศไทย- ค.ศ. 1989–1992 ช่วยงานอภิบาลอาสนวิหารอัสสัมชัญ บางรัก- ค.ศ. 1992–2000 อธิการวิทยาลัยแสงธรรม สามพราน- ค.ศ. 2000–2003 อธิการโบสถ์แม่พระประจักษ์เมืองลูร์ด หัวตะเข้ - ค.ศ. 2003–2007 อธิการอาสนวิหารอัสสัมชัญ- ค.ศ. 2007–2009 มุขนายกมิสซังโรมันคาทอลิกนครสวรรค์ - ค.ศ. 2009–2024 อัครมุขนายกมิสซังโรมันคาทอลิกกรุงเทพฯ- ค.ศ. 2015 ได้รับสถาปนาเป็นพระคาร์ดินัลโดยสมเด็จพระสันตะปาปาฟรานซิส- ค.ศ. 2015–2021 ประธานสภาประมุขแห่งบาทหลวงโรมันคาทอลิกแห่งประเทศไทย

**พิธีอภิเษกมุขนายกมิสซังนครสวรรค์**
สมเด็จพระสันตะปาปาเบเนดิกต์ที่ 16 ทรงสถาปนาบาทหลวงเกรียงศักดิ์เป็นมุขนายกมิสซังนครสวรรค์ และรับการอภิเษกเมื่อวันที่ 2 มิถุนายน ค.ศ. 2007 ณ สนามกีฬาประจำจังหวัดนครสวรรค์ โดยมีพระคาร์ดินัลไมเกิ้ล มีชัย กิจบุญชู เป็นประธานในพิธีและเป็นผู้อภิเษก โดยมีอาร์ชบิชอป ซัลวาตอเร เปนนักคีโอ เอกอัครสมณทูตประจำประเทศไทยในขณะนั้น และมุขนายกยอแซฟ บรรจง อารีพรรค มุขนายกกิตติคุณมิสซังโรมันคาทอลิกนครสวรรค์เป็นผู้ร่วมอภิเษก

**พิธีเข้ารับตำแหน่งอัครมุขนายกมิสซังกรุงเทพฯ**
สมเด็จพระสันตะปาปาเบเนดิกต์ที่ 16 โปรดให้ย้ายพระคุณเจ้าเกรียงศักดิ์ไปรับตำแหน่งอัครมุขนายกมิสซังกรุงเทพฯ สืบต่อจากพระคาร์ดินัลไมเกิ้ล มีชัย กิจบุญชู และเข้ารับประทานปัลลีอุมจากสมเด็จพระสันตะปาปาเมื่อวันที่ 29 มิถุนายน ค.ศ. 2009 ซึ่งตรงกับวันสมโภชนักบุญเปโตรและนักบุญเปาโลอัครสาวก ณ มหาวิหารนักบุญเปโตร นครรัฐวาติกัน และมีพิธีเข้ารับตำแหน่งและพิธีมิสซาบูชาขอบพระคุณ ในวันอาทิตย์ที่ 16 สิงหาคม ค.ศ. 2009 เวลา 10.00 น. ณ อาสนวิหารอัสสัมชัญ เขตบางรัก กรุงเทพมหานคร

**พิธีสถาปนาเป็นพระคาร์ดินัล**
พระคุณเจ้าฟรังซิสเซเวียร์ เกรียงศักดิ์ โกวิทวาณิช เข้ารับสถาปนาเป็นพระคาร์ดินัล 1 ใน 20 ท่าน จากสมเด็จพระสันตะปาปาฟรานซิส ณ มหาวิหารนักบุญเปโตร นครรัฐวาติกัน ในวันเสาร์ที่ 14 กุมภาพันธ์ ค.ศ. 2015 เวลา 15.30 น. โดยมีสมณศักดิ์เป็น Cardinal-Priest of Santa Maria Addolorata (โบสถ์แม่พระระทมทุกข์ กรุงโรม) และประกอบพิธีมิสซาบูชาขอบพระคุณในฐานะพระคาร์ดินัลร่วมกับสมเด็จพระสันตะปาปาเป็นครั้งแรก เพื่อโมทนาพระคุณพระเจ้า ในวันอาทิตย์ที่ 15 กุมภาพันธ์ ค.ศ. 2015 เวลา 15.30 น. ณ มหาวิหารนักบุญเปโตร นครรัฐวาติกัน

**การประกาศแต่งตั้งผู้รักษาการอัครสังฆมณฑลกรุงเทพฯ**
ณ สำนักพระสังฆราช I พระคาร์ดินัล ฟรังซิสเซเวียร์ เกรียงศักดิ์ โกวิทวาณิช ประกาศให้ทราบว่า สมเด็จพระสันตะปาปาฟรังซิสทรงรับใบลาออกจากตำแหน่งผู้ปกครองอัครสังฆมณฑลกรุงเทพฯ พร้อมกับทรงแต่งตั้ง พระสังฆราชฟรังซิสเซเวียร์ วีระ อาภรณ์รัตน์ แห่งสังฆมณฑลเชียงใหม่ เป็นผู้แทนสันตะสำนักรับผิดชอบสูงสุดบริหารงานอัครสังฆมณฑลกรุงเทพฯ ตั้งแต่วันที่ 27 มิถุนายน ค.ศ. 2024 เวลา 12.00 น. ณ กรุงโรม (ซึ่งตรงกับเวลา 17.00 น. ตามเวลาในประเทศไทย)

**อ้างอิง**

**แหล่งข้อมูลอื่น**
  "อัครสังฆมณฑลกรุงเทพฯ"- df=dmy-all-  "ลำดับขั้นของสังฆมณฑลในประเทศไทย"
หมวดหมู่:พระคาร์ดินัลชาวไทย
หมวดหมู่:ประธานสภาประมุขบาทหลวงโรมันคาทอลิกแห่งประเทศไทย
หมวดหมู่:มุขนายกมิสซังโรมันคาทอลิกกรุงเทพฯ
หมวดหมู่:มุขนายกมิสซังโรมันคาทอลิกนครสวรรค์
หมวดหมู่:บุคคลจากโรงเรียนอัสสัมชัญ
หมวดหมู่:บุคคลจากโรงเรียนยอแซฟอุปถัมภ์
หมวดหมู่:บุคคลจากวิทยาลัยแสงธรรม
หมวดหมู่:บุคคลจากกรุงเทพมหานคร